b"\n_START_ARTICLE_\nCome into My World\n_START_SECTION_\nOzadje in sestava\n_START_PARAGRAPH_\nOb uspehu prej\xc5\xa1njega singla,\xc2\xa0\xc2\xbbLove At First Sight\xc2\xab, v Zdru\xc5\xbeenih dr\xc5\xbeavah Amerike, je Kylie Minogue oznanila, da bo izdala \xc5\xa1e \xc4\x8detrti in zadnji singl z albuma, za katerega so izbrali pesem\xc2\xa0\xc2\xbbCome Into My World\xc2\xab. Pesem sta napisala Rob Davis in Cathy Dennis, ki sta jo tudi producirala. V \xc4\x8dasu izida singla je Kylie Minogue v Avstraliji izdala \xc5\xa1e promocijski singl, pesem\xc2\xa0\xc2\xbbFever\xc2\xab. Tako so \xc4\x8detrti singl z albuma izdali nekoliko kasneje, kot so na\xc4\x8drtovali na za\xc4\x8detku, in sicer 2. novembra 2002. Posneli so dve uradni razli\xc4\x8dici singla. Prvo so izdali preko albuma, drugo pa kot samostojen singl (slednjega niso izdali digitalno). Verzijo, izdano kot samostojni singl, so kasneje, leta 2004, izdali preko kompilacije Ultimate Kylie (2004). Singl\xc2\xa0\xc2\xbbCome Into My World\xc2\xab\xc2\xa0je dance-pop pesem z elementi house in nu-disko glasbe, ki traja \xc5\xa1tiri minute in trideset sekund.\n_START_SECTION_\nSprejem kritikov\n_START_PARAGRAPH_\nPesem\xc2\xa0\xc2\xbbCome Into My World\xc2\xab\xc2\xa0so kritiki v glavnem hvalili. Chris True je singl ozna\xc4\x8dil za vrhunec albuma Fever. Novinar revije NME je v svoji oceni pesmi napisal:\xc2\xa0\xc2\xbbPravzaprav je pesem 'Come Into My World' dvakrat bolj\xc5\xa1a od celotnega albuma Fever.\xc2\xab Tudi novinar revije Pitchfork Media je pesem pohvalil:\xc2\xa0\xc2\xbbPesem 'Come Into My World' je bolj tradicionalna disko pesem, ki spominja na fantazijska dela Eumirja Deodata, predvsem zaradi privla\xc4\x8dnega refrena, 'Pridi, pridi, pridi v moj svet' ['Come, come, come into my world'].\xc2\xab Novinar revije PopMatters je pesem pohvalil. Napisal je:\xc2\xa0\xc2\xbbS pesmijo pevka 'Come Into My World' prosi za ljubezen in poslu\xc5\xa1alca nagovarja 'Pridi . . . pridi . . . pridi v moj svet ('Come . . . come . . . come into my world') in mu sporo\xc4\x8da, naj 'te roke, narejene za to, da se te dotikajo in \xc4\x8dutijo' ('these hands that were made to touch and feel you').\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nPesem\xc2\xa0\xc2\xbbCome into My World\xc2\xab\xc2\xa0je debitirala na osmem mestu britanske glasbene lestvice; to je bilo najvi\xc5\xa1je mesto, na katerega se je na tej lestvici uvrstila. Pesem je tako postala drzgi zaporedni singl Kylie Minogue, ki je na tej lestvici zasedel eno od prvih desetih mest, vendar na lestvici ni ostal dolgo. Pesem je debitirala na \xc4\x8detrtem mestu avstralske lestvice; tudi tam je \xc5\xbee prvi teden zasedla najvi\xc5\xa1je mesto, na katerega se je sploh uvrstila. Pesem je na lestvici ostala \xc5\xa1e devet tednov in nazadnje prejela zlato certifikacijo s strani organizacije Australian Recording Industry Association (ARIA). Na novozelandski glasbeni lestvici je pesem debitirala na \xc5\xa1tiriintridesetem, nato pa se povzpela na dvajseto mesto in tam ostala \xc5\xa1e enajst tednov._NEWLINE_Pesem je nekaj uspeha po\xc5\xbeela tudi v Zdru\xc5\xbeenih dr\xc5\xbeavah Amerike; na lestvici Billboard Hot 100 je pesem zasedla enaindevetdeseto mesto, kar je precej nizka uvrstitev, kljub temu pa je zasedla dvajseto mesto na Billboardovi lestvici Hot Dance Club Songs. Poleg tega je pesem zasedla tudi eno od prvih dvajsetih mest na italijanski, danski in \xc5\xa1panski ter oseminsedemdeseto mesto na francoski glasbeni lestvici. Nekaj komercialnega uspeha je pesem po\xc5\xbeela tudi v Latinski Ameriki, kjer je zasedla \xc5\xa1estin\xc5\xa1estdeseto mesto na \xc4\x8dilski in prvo na mehi\xc5\xa1ki glasbeni lestvici.\n_START_SECTION_\nOzadje\n_START_PARAGRAPH_\nVideospot za pesem\xc2\xa0\xc2\xbbCome into My World\xc2\xab\xc2\xa0je re\xc5\xbeiral francoski re\xc5\xbeiser Michel Gondry, ki je za videospot izpopolnil koncept, ki ga je uporabil \xc5\xbee v videospotu za pesem\xc2\xa0\xc2\xbbFeel It\xc2\xab\xc2\xa0Neneh Cherry. Videospot so posneli 8. septembra 2002 na ulicah Rue du Point du Jour in Rue de Solf\xc3\xa9rino v Boulogne-Billancourtu, Pariz, Francija. Za snemanje so potrebovali petdeset statistov; med njimi je bil med drugim tudi ruski igralec Sacha Bourdo. Posneli so ga ve\xc4\x8d kot petnajstkrat. Da so uredili vse posebne u\xc4\x8dinke, vklju\xc4\x8dene v videospot, so potrebovali petnajst dni. Videospot so v Parizu izdali 21. oktobra 2002.\n_START_SECTION_\nZgodba\n_START_PARAGRAPH_\nVideospot prikazuje Kylie Minogue med sprehodom po Boulogne-Billancourtu, predmestju Pariza, Francija. Vsaki\xc4\x8d, ko kon\xc4\x8da s kro\xc5\xbeenjem po dolo\xc4\x8denem predelu, se iz dolo\xc4\x8dene stavbe, na primer trgovine, pojavi\xc2\xa0\xc2\xbbnova\xc2\xab\xc2\xa0Kylie in kamera od tedaj naprej sledi slednji, dokler je v naslednjem predelu ne zamenja naslednja. Tudi statisti v ozadju so podvojeni in le postavljeni na razli\xc4\x8dne pozicije. Ob koncu videospota se v zelo kaoti\xc4\x8dnem prizoru pojavijo \xc5\xa1tiri Kylie Minogue; v ozadju se vsak statist pojavi \xc5\xa1tirikrat. \xc4\x8cisto na koncu se v prizoru pojavi \xc5\xa1e peta Kylie Minogue.\n_START_SECTION_\nSprejem\n_START_PARAGRAPH_\nNovinar revije Slant je videospotu za pesem\xc2\xa0\xc2\xbbCome Into My World\xc2\xab\xc2\xa0dodelil prvo mesto na svojem seznamu\xc2\xa0\xc2\xbbNajbolj\xc5\xa1e avgusta: videospoti\xc2\xab. Videospot je primerjal s kratkim animiranim filmom Tango Zbigniewa Rybczy\xc5\x84skija. Novinar revije Pitchfork Media je pesmi dodelil \xc5\xa1tirinajsto mesto na seznamu\xc2\xa0\xc2\xbb50 videospotov 2000. let\xc2\xab. Scott Plagenhoef je o videospotu napisal:\xc2\xa0\xc2\xbbTo je po vsej verjetnosti najbolj gledan videospot desetletja, saj Michel Gondry ustvari posnetek, ki spominja na film Star Guitar, Kylie pa se elegantno zlije s pari\xc5\xa1kimi ulicami.\xc2\xab Novinar revije Complex je videospotu dodelil devetinsedemdeseto mesto na svojem seznamu\xc2\xa0\xc2\xbb100 najbolj\xc5\xa1ih videospotov 2000. let\xc2\xab.\n_START_SECTION_\nV popularni kulturi\n_START_PARAGRAPH_\nPesem\xc2\xa0\xc2\xbbCome into My World\xc2\xab\xc2\xa0so vklju\xc4\x8dili v peto sezono ameri\xc5\xa1ke televizijske serije \xc4\x8carovnice, natan\xc4\x8dneje v epizodo z naslovom\xc2\xa0\xc2\xbbHouse Calls\xc2\xab. Predvajajo jo \xc4\x8disto na koncu. Poleg tega je Kylie Minogue na svojih koncertnih turnejah pesem izvedla \xc5\xa1tirikrat. Na turneji KylieFever2002 je bila to pesem, s katero je koncert otvorila, na turnejah Showgirl: The Greatest Hits Tour in Showgirl: The Homecoming Tour pa je izvedla baladno verzijo pesmi. Med turnejo KylieX2008 je izvedla Fischerspoonerjev remix pesmi, med svojo prvo severnoameri\xc5\xa1ko turnejo, turnejo For You, For Me Tour, pa je izvedla nov remix pesmi, ki ga je posnel Steve Anderson._NEWLINE_Vic Chesnutt je lastno verzijo pesmi posnel za soundtrack filma Mitte Ende August, ker mu je prijatelj povedal, da ga teme v filmu spominjajo na Kylie Minogue. Nekoliko preurejeno verzijo pesmi je posnel tudi Mavado in jo naslovil\xc2\xa0\xc2\xbbCome Into My Room\xc2\xab. Pesem so vklju\xc4\x8dili tudi v londonsko izvedbo muzikala Priscilla Queen of the Desert \xe2\x80\x93 the Musical; zamenjali so jo s pesmijo\xc2\xa0\xc2\xbbGo West (Reprise)\xc2\xab."